Leerder, vriend maak ontvoering glo op(Argieffoto: SA Polisie) ’n Leerder (20) en sy vriend (24) is Saterdag in hegtenis geneem nadat hulle die leerder se ontvoering glo opgemaak en losprysgeld van R7 000 geëis het. Volgens brig. Motlafela Mojapelo, polisiewoordvoerder, het die leerder Vrydag omstreeks 07:00 sy huis in Lusaka in Dennilton, Limpopo, verlaat om skool toe te gaan. Die skool is sowat drie kilometer van sy huis geleë. “Die leerder se ma het bekommerd geraak toe hy nie soos gewoonlik betyds teruggekeer het huis toe nie. Sy het ná werk haar man van hul seun se verdwyning in kennis gestel,” sê Mojapelo. “Die man was verbaas omdat hy verskeie boodskappe van sy seun se selfoonnommer af ontvang het wat aandui dat hy hom moet bel, maar toe hy hom bel, het hy nie geantwoord nie.” Die seun se klasmaats het aan die leerder se ouers erken dat die leerder nie Vrydag by die skool was nie. “’n Onbekende persoon het omstreeks 20:15 die familie met die leerder se selfoon gebel en R7 000 geëis. Die persoon het gedreig om die leerder dood te maak indien die geld nie betaal word nie.” Die saak is by die polisie aangemeld en ’n saak van ontvoering is aanhangig gemaak. “’n Spesiale span wat die polisie se gyselaarsonderhandelaars ingesluit het, is ontplooi vir deeglike ondersoek en die moontlike inhegtenisneming van die skuldiges. Ondersoeke het aan die lig gebring dat die slagoffer in Tafelkop onder die Motetema-polisiëringsgebied was en die gebied is gefynkam.” Die verdagte het by die toneel opgedaag en hy het die span gelei na waar die leerder was. Die leerder is saam met sy medepligtige vir ondervraging geneem. Die twee is in hegtenis geneem nadat hulle beken het dat hulle saamgesweer en die ontvoering versin het om die geld van die familie te eis. Lt.genl. Thembi Hadebe, die provinsiale polisiekommissaris in Limpopo, het die voorval veroordeel. “Ons ontvang soms verslae van ontvoering en is verplig om onmiddellik op te tree deur hulpbronne te mobiliseer aangesien die veiligheid van slagoffers op die spel kan wees. Vals verslae plaas baie druk op polisiehulpbronne wat gerig kon word om werklike voorvalle van misdaad te hanteer,” het Hadebe gesê. Die twee verdagtes sal Maandag in die Mdutjana-landdroshof in Siyabuswa verskyn op aanklag van sameswering om bedrog te pleeg.